b'\n_START_ARTICLE_\nResedakasvit\n_START_SECTION_\nTuntomerkit\n_START_PARAGRAPH_\nResedakasvit ovat ruohoja, jotka joskus muodostavat pensasmaisia kasvustoja. Niiden lehdet ovat ehytlaitaisia tai pariosaisia, tavallisesti korvakkeellisia. Kukinnot ovat varsip\xc3\xa4\xc3\xa4tteisi\xc3\xa4 eli terminaalisia ja terttumaisia. Kukat ovat vastakohtaisia (monosymmetrisi\xc3\xa4), ja niiden pohjus on toisinaan lyhyelti maljamainen hypanthium. Sen reunalla on tavallisesti kuusi, harvoin 4\xe2\x80\x938 verholehte\xc3\xa4 ja tavallisesti kuusi tai harvemmin 4\xe2\x80\x938 ter\xc3\xa4lehte\xc3\xa4, jotka ovat kesken\xc3\xa4\xc3\xa4n erikokoisia. Ter\xc3\xa4lehdet ovat kynnellisi\xc3\xa4, ja kynnen yl\xc3\xa4osassa on kieleke. Joskus ter\xc3\xa4lehden leve\xc3\xa4 yl\xc3\xa4osa on ripsuinen. Kukassa on my\xc3\xb6s kapean kiekkomainen tai melkein ter\xc3\xa4m\xc3\xa4inen mesi\xc3\xa4inen heti\xc3\xb6 ulkopuolella. Heteit\xc3\xa4 on v\xc3\xa4hint\xc3\xa4\xc3\xa4n kolme, ja ne ovat toisinaan kasvaneet tyvelt\xc3\xa4\xc3\xa4n yhteen. Siki\xc3\xa4in, joka koostuu tavallisesti 3\xe2\x80\x936 yhteen kasvaneesta emilehdest\xc3\xa4, sijaitsee yleens\xc3\xa4 gynoforin eli varren p\xc3\xa4\xc3\xa4ss\xc3\xa4. Harvoin emilehdet voivat olla my\xc3\xb6s enemm\xc3\xa4n tai v\xc3\xa4hemm\xc3\xa4n erillisi\xc3\xa4. Hedelm\xc3\xa4ss\xc3\xa4 on k\xc3\xa4rkiaukko vartaloiden j\xc3\xa4\xc3\xa4nteiden keskell\xc3\xa4 tai harvemmin hedelm\xc3\xa4 on tuppilo tai marja. Vartaloiden lis\xc3\xa4ksi my\xc3\xb6s verhi\xc3\xb6 on hedelm\xc3\xa4ss\xc3\xa4 j\xc3\xa4ljell\xc3\xa4. Siemenet ovat usein vaipallisia. Kromosomiluku on n = 5\xe2\x80\x9315.\n_START_SECTION_\nLevinneisyys\n_START_PARAGRAPH_\nResedakasvien levinneisyys on osittain hajanainen. Niit\xc3\xa4 esiintyy maapallon l\xc3\xa4mpimill\xc3\xa4 ja subtrooppisilla alueilla kuivilla kasvupaikoilla. Heimo on runsaimmillaan Etel\xc3\xa4-Euroopan, L\xc3\xa4hi-Id\xc3\xa4n ja Koillis-Afrikan alueella. Erillisi\xc3\xa4 levinneisyysalueita on Etel\xc3\xa4-Afrikassa, Pohjois-Amerikan lounaisosissa ja Lounais-Kiinassa.\n_START_SECTION_\nLuokittelu\n_START_PARAGRAPH_\nNyky\xc3\xa4\xc3\xa4n resedakasveihin sis\xc3\xa4llytet\xc3\xa4\xc3\xa4n kolme sukua ja niiden 75 lajia. Per\xc3\xa4ti 68 lajia on yksist\xc3\xa4\xc3\xa4n resedoiden (Reseda) suvussa. Ennen omina sukuinaan pidetyt ker\xc3\xa4kit (Oligomeris) (Lounais-Kiina) ja Ochradenus sis\xc3\xa4ltyv\xc3\xa4t heimon evoluutiopuussa resedojen sukuun. Muut suvut ovat Caylusea ja t\xc3\xa4htitertut eli t\xc3\xa4htiresedat (Sesamoides).'